Viisi henkilöä tuomittiin elinkautiseen vankeusrangaistukseen 23-vuotiaan Raminin murhasta. Tuomittujen joukossa on hänen entinen tyttöystävänsä ja tämän ex-mies.

23-vuotias Ramin Sherzaj löydettiin viime vuoden huhtikuussa kuolleena ja pahasti pahoinpideltynä hylättynä puron varteen. Aftonbladet uutisoi nyt, että Gävlen käräjäoikeus antoi viidelle henkilölle elinkautisen tuomion Raminin murhasta. Kuudes henkilö sai 14 vuoden vankeusrangaistuksen, koska oli tekohetkellä alle 21-vuotias.

Lehden mukaan tutkinta on laajin Gävlen poliisin historiassa ja sitä on luonnehdittu myös Ruotsin suurimmaksi kunniamurhaoikeudenkäynniksi. Esimerkiksi esitutkintapöytäkirjassa on 12 000 sivua ja tapaukseen liittyen on tehty 548 kuulustelua.

Murheelliset tapahtumat saivat alkunsa kolmiodraamasta. Ramin oli tavannut eräälle kurssille osallistuttuaan samanikäisen naisen, joka oli kuitenkin naimisissa. Kaksikko ajautui kuitenkin suhteeseen, josta myös naisen mies sai tietää. Nainen jätti aviomiehensä, mutta välit olivat hyvin riitaisat.

Uhri pelkäsi henkensä puolesta

Osa tilanteesta kolmikon välille aiheutuneista riidoista tuli myös poliisin tietoon. Ramin oli kertonut poliisin kuulusteluissa, että pelkäsi omansa ja tyttöystävänsä hengen puolesta. Myös hänen suhteensa naiseen oli myrskyisä ja he päätyivät eroon.

Raminin pelko kävi lopulta toteen hänen itsensä osalta. Käräjäoikeus katsoo, että veritekoon johtivat lopulta Raminin eron jälkeen tekemällä Facebookissa julkaistut kuvat, joissa Ramin ja nainen suutelivat. Aftonbladetin mukaan kysymyksessä oli valeprofiili, josta oli lähetetty kaveripyyntöjä sekä entisen tyttöystävän että tämän ex-miehen sukulaisille.

Pian tämän jälkeen Ramin siepattiin Gävlestä ja ajettiin autolla Sundsvalliin, mistä hänen ruumiinsa löydettiin. Häntä oli pahoinpidelty ja kuristettu.

Tuomittujen joukossa myös ex-tyttöystävä

Expressenin mukaan tuomittujen joukossa on myös Zahraa Abdul Razaq Djabbar, 24, eli nainen, jota Ramin suuteli kuvissa. Myös tämän ex-mies Hello Abdulqader Faraj Zangana, 33, sai elinkautisen.

Heidän lisäkseen elinkautisen tuomittiin Hussein Abdulrasaq Jabbar, Nawzad Milano Bakir ja Ali Abdulrazak Jabbar. Samasta rikkeestä 14 vuoden vankeurangaistukseen tuomittiin Mustafa Irfan Ahmed.

Syyttäjä Lisa Hermanrud sanoo Aftonbladetille, että kunniamurha näyttää ilmeiseltä motiivilta veriteolle.

– Siitä ei ole epäilystäkään.

Tuomion saaneen naisen asianajaja sanoo Expressenille, että tuomiosta aiotaan tehdä valitus.

– Tämä ei todellakaan ollut sitä, mitä toivoimme. Hän on kiistänyt teon koko ajan ja aiomme valittaa tuomiosta, asianajaja Lars Ståhlberg sanoi lehdelle.